Den gamle Toldboden

Den gamle Toldboden er en fredet bygning på Tyholmen i Arendal. Huset har adresse Nedre Tyholmsvei 7, og ligger godt synlig på kaikanten mot Pollen. Bygningen ble fredet etter Lov om kulturminner i 1924. Huset eies i dag av Arendal kommune og brukes til frivillige foreninger.

Kjøpmannsgård og tollbod
Huset er en stor to-etasjes bygård med valmtak og kvister på tre sider i loftsetasjen. Det ble oppført som kjøpmannsgård i barokkstil av Thomas Ellefsøn i 1679Kulturminnesoek.no Nedre Tyholms vei 7 Hans Olaf Aanensen: Tyholmenkampen. Folkeopprør, ungdomsopprør og Tyholmen i dag. Arendal 2023. og er et av Arendals eldste hus. Det ble bygd på en av de syv holmer, Toldbodholmen, som i dag er del av Tyholmen. Byggherren var en velstående kjøpmann, og foruten eiendommer og skip eide familien fra 1721 Egelands jernverk i Gjerstad.

Første etasje ble brukt som pakkbod og bakre del er en steinkjeller, murt opp med tykke synlige gråsteinsmurer. En stor utvendig trapp førte direkte til boligen i andre etasje. Huset har bevart sin hovedform, men dører og vinduer er skiftet. Hoveddøren fra 1811 er i empirestil, mens vinduene er fra om lag 1860. Husets interiør er godt bevart med mange autentiske detaljer.

Staten kjøpte huset i 1807, og det ble brukt som tollbod av Tollvesenet frem til 1932 da det ble bygd ny tollbod ved Barbuveien og den nye store Tollbodkaia. Ved et makeskifte mellom Tollvesenet og Arendal kommune ble da sistnevnte eier av den gamle Toldboden.Hans Olaf Aanensen: Tyholmenkampen. Folkeopprør, ungdomsopprør og Tyholmen i dag. Arendal 2023. 

På fredningstidspunktet lå en to-etasjes bygning parallelt med, men adskilt fra hovedhuset ved et smalt gårdsrom med svalgang. Dette huset var noe eldre enn hovedbygningen, oppført av Jacob Madsen omkring 1665 på nordsiden av Toldbodholmen. Denne bygningen eksisterte på begynnelsen av 1900-tallet og vises på fotografier. Det var Thomas Ellefsøn som oppførte et mellombygg og knyttet det eldre huset til sin nye kjøpmannsgård.Hans Olaf Aanensen: Tyholmenkampen. Folkeopprør, ungdomsopprør og Tyholmen i dag. Arendal 2023.

Vern, restaurering og bruk
mini|left|Dagens hovedinngang
På 1970-tallet ble hele strøket Nedre Tyholmen rehabilitert og Den gamle tollboden ble satt i stand i 1972 og 1983. I 2010 var bygningen preget av forfall både innvendig og utvendig og i 2013-14 ble et større restaureringsprosjekt gjennomført i regi av firmaet Bøylestad og Moen. Bl.a. ble store deler av takkonstruksjonene fornyet.Hans Olaf Aanensen: Tyholmenkampen. Folkeopprør, ungdomsopprør og Tyholmen i dag. Arendal 2023.

Tollskiltet som pryder bygningen utvendig er utlånt fra Tollmuseet.

«Senter for eldre» flyttet inn 30. mai 1972, og har vært der siden. I dag brukes begrepet "Frivillighetssentralen". Lokalene brukes som aktivitetsenter for eldre.

Fargesetting
Riksantikvaren har dokumentert at Den gamle tollboden i Arendal opprinnelig var malt utvendig i en blåsvart farge. Blåsvart var tidens motefarge tidlig på 1700-tallet, og flere byprospekter viser bygninger i denne fargen. Fortidsminneforeningen og flere andre tok til orde for at tollboden nå burde males sort. Men de antikvariske myndigheter fant det ikke riktig å tilbakeføre husets eksteriørfarge uten også å tilbakeføre andre detaljer, som barokkgavler, dører og vinduer. Takteglene måtte også tilpasses en slik tilbakeføring. Opprinnelig var bygningens taktegl røde.Vidar Fløde: Fortsatt diskusjon om fargen på Tollboden. Agderposten (nettutgave) 02.04.2014. Besøkt 8.11.2015. Artikkelen er også trykt i avisens papirutgave. 

Et viktig moment i vurderingen var Tyholmens helhetlige fargepreg. En sortmalt bygning ville skille seg markant ut. 

På 1900-tallet har trehusbebyggelsen på Tyholmen vært dominert av hvit farge, med enkelthus i oker, grønt og rødt. Noen av strøkets bygninger er riktignok tilbakeført til grønt, brunt og lystgrått; dette var populære farger før hele strøket ble malt hvitt de siste tiårene på 1800-tallet. Strøkets takflater preges i dag av sorte glasserte tegl; en tilbakeføring av veggfarge til blåsort ville kreve røde taktegl; noe som også ville skille seg ut.

Fotografier fra slutten av 1800-tallet viser veggene malt i en lys farge med mørkere staffagefarge på listverk og andre gerikter.

 Referanser 

 Kilder 
 Byvandring i Arendal Utgitt av Fortidsminneforeningen 1993.
 Arendal byleksikon s.267
 Agderposten 29. september 2010 s. 12

 Eksterne lenker 


 Agderposten om Tollboden 02.04.2014

Kategori:Barokken
Kategori:Byggverk i Arendal
Kategori:Fredete byggverk i Agder
Kategori:Kulturminner i Arendal
Kategori:Tollboder i Norge